section_heading: O klubu
paragraph_text: Prve nogometne utakmice su igrači iz Islama Grčkog imali 1950.-ih godina protiv selekcija susjednih sela, a 1970.-ih godina je reprezentzacija sela imala uspjehe na Seoskim športskim igrama općine Benkovac, te se potom pristupilo organiziranju kluba. Tako je 1976. godine osnovano Sportsko društvo "Jedinstvo", a u okviru njega i nogometni klub, koji se potom osamostaljuje. Klub je prvu natjecateljsku utakmicu igrao 1976. godine u Zemuniku Gornjem protiv kluba "Kotarac". Za "Jedinstvo" su igrali i nogometaši iz susjednog mjesta Islam Latinski. Klub je od osnivanja nastupao u ligaškim natjecanjima koje je organizirao "Nogometni savez općine Zadar". Od sezone 1988./89. su članovi "Dalmatinske lige - Sjever", koju osvajaju u sezoni 1989./90. te igraju kvalifikacije za ulazak u "Hrvatsku ligu - Jug".